Verdagte tydens kleinhoewe-aanval doodgeskietArgieffoto: Lorraine Claasen ŉ Familielid het Vrydag in die vroeë oggendure tot die redding van sy bejaarde oom gekom tydens ŉ aanval op ŉ kleinhoewe buite Pretoria. Konst. Connie Moganedi, woordvoerder van die Cullinan-polisie, het aan Maroela Media gesê drie onbekende mans, gewapen met messe, het toegang tot die man se huis op ŉ kleinhoewe in die Rooikoppies-omgewing, oos van Pretoria, verkry. Dit was omstreeks 03:00 en die man het geslaap. “Die verdagtes het die man vasgebind en begin om die huis te plunder. Die slagoffer se broer- of susterskind wat in ŉ ander huis op dieselfde hoewe woon, het egter tot die bejaarde man se redding gekom. Hy het spoedig na buite gegaan om ondersoek in te stel toe hy die honde hoor blaf het, waarna die verdagtes met huisware weggehardloop het,” het Moganedi gesê. Kapt. Mavela Masondo, provinsiale polisiewoordvoerder, het aan Maroela Media bevestig een verdagte is tydens die voorval doodgeskiet. “Die omstandighede rondom die skietery word nog ondersoek,” het hy gesê. Die polisie, met die hulp van die honde-eenheid, het later elektriese toestelle teruggevind wat ŉ paar meter van die slagoffer se huis agtergelaat is. Die ander verdagtes is steeds soek. Genl.maj. André Wiese, bevelvoerder van die Tshwane-Oos-polisiëringsgebied, het dié en ander plaasaanvalle veroordeel en polisiebeamptes aangemoedig om pogings te versterk om dit te bekamp. Wiese het die polisiëringsgebied se triotaakspan bedank vir die vorige inhegtenisnemings van plaasaanvallers en hulle aangemoedig om met hul harde werk voort te gaan. Hy het bygevoeg hy hoop dié verdagtes word gou aangekeer.